เพราะเหตุใดเมืองบาเลนเซีย ประเทศสเปนจึงได้อันดับ 1 เมืองที่น่าอยู่ที่สุด จากสำรวจของ InterNations ปี 2020
เคล็ดลับที่ทำให้เมืองบาเลนเซีย ประเทศสเปนได้อันดับ 1 เมืองที่น่าอยู่ที่สุด จากสำรวจของ InterNations ปี 2020 คือ “สภาพความเป็นอยู่” ทั้งตึกรามสมัยใหม่ที่มีการจัดการดีเยี่ยมและบ้านช่องที่คงสถาปัตยกรรมที่ตกทอดมาจากประวัติศาสตร์ยาวนาน ทั้งหมดนี้จัดวางอย่างลงตัวอยู่บนริมชายที่ทอดยาวไปกับทะเลเมดิเตอเรเนียนซึ่งมีอากาศอบอุ่นตลอดปี 

นอกจากนี้ ด้วยความเป็นมิตรและความสนุกสนานของคนสเปน การสำรวจครั้งนี้แสดงให้เห็นว่าคนทำงานต่างประเทศในบาเลนเซียถึง 91% พึงพอใจต่อผู้คนบาเลนเซีย

อีกทั้งบาเลนเซียมีวัฒนธรรมอาหารที่น่าตื่นตาตื่นใจ และมีกิจกรรมสันทนาการให้ผู้คนสามารถเติมเต็มตัวเองตามความสนใจได้อย่างไม่รู้จบ นี่จึงเป็นเหตุผลที่ทำให้ผู้คนในบาเลนเซียทั้งคนบาเลนเซียและผู้ที่ย้ายเข้ามาทำงานมีความสุขกับการเป็นส่วนหนึ่งในสังคมเมืองบาเลนเซีย

แม้บาเลนเซียจะดูเหมือนมีโชคช่วยที่บังเอิญมาตั้งอยู่บนภูมิทัศน์ที่สวยงาน มีอากาศดีตลอดปี แถมยังมีวัฒนธรรมที่น่าตื่นตาตื่นใจและสถาปัตยกรรมดั้งเดิมตกทอดมาให้ แต่ปัจจัยที่ผลักดันให้บาเลนเซียขึ้นอันดับหนึ่งคือการบริหารจัดการเมืองที่ทำให้บาเลนเซียเป็นเมืองใหญ่อันดับ 3 ของสเปน จึงแน่ใจได้ว่าบาเลนเซียจะมีสภาพเศรษฐกิจที่ดี และมีสิ่งอำนวยความสะดวกให้กับผู้ที่มาลงหลักปักฐานอย่างเพรียบพร้อม ไม่ว่าจะเป็น สาธารณูปโภค บริการด้านสาธารณะสุข การขนส่งสาธารณะ ทำให้ผู้คนในบาเลนเซียไม่ต้องหงุดหงิดรายวันกับการขาดแคลนความต้องการพื้นฐานที่ควรจะได้รับ ทั้งนี้ บาเลนเซียเป็นประเทศที่เป็นอันดับ 1 ในหัวข้อย่อยด้านคุณภาพชีวิต 

นอกจากนี้ ผู้คนในบาเลนเซียไม่ต้องวิตกด้านสถานการณ์ทางการเงินและการหาที่พักอาศัยสักเท่าไหร่นักเนื่องจากค่าครองชีพ โดยเฉพาะค่าใช้จ่ายเกี่ยวกับที่อยู่อาศัยไม่สูงนักเมื่อเทียบกับเมืองใหญ่อื่น ๆ โดยบาเลนเซียถูกจัดว่าดีที่สุดอันดับ 3 ในด้านการเงินและที่พักอาศัยจากการสำรวจ

จะเห็นได้ว่าบาเลนเซียเอื้อให้ผู้คนมีเวลา พลังงาน และทุนทรัพย์ล้นเหลือสำหรับการเติมเต็มตัวเองและมีความสุขกับชีวิต จึงไม่น่าแปลกใจว่าทำไมบาเลนเซียถึงถูกจัดอันดับให้เป็นเมืองที่น่าอยู่ที่สุดแห่งปี
การวิเคราะห์ทางการเงิน & เศรษฐศาสตร์การเงิน